ใช้ Stock Futuresทำกำไรลดความร้อนแรง
ช่วงหุ้นขาลงท่ามกลางความผันผวนที่ตลาดหุ้นปรับตัวขึ้นลง ประกอบกับใกล้ถึงฤดูจ่ายเงินปันผลของบริษัทจดทะเบียนหลายท่านอาจลังเลที่จะขายหุ้นเพื่อทำกำไรก่อนราคาปรับตัวลดลง ซึ่งในกรณีนี้เราสามารถใช้ Stock Futures มาร่วมบริหารพอร์ตเพื่อให้ผู้ลงทุนยังสามารถถือหุ้นอยู่ต่อไปได้พร้อมๆ กับสร้างผลตอบแทนจากการขายทำกำไรระยะสั้นได้ด้วยเช่นกัน ในสัปดาห์นี้ คอลัมน์นัดพบอนุพันธ์จึงขอนำรายละเอียดมานำเสนอนะครับ
15 ก.พ. 2556

ช่วงหุ้นขาลงท่ามกลางความผันผวนที่ตลาดหุ้นปรับตัวขึ้นลง ประกอบกับใกล้ถึงฤดูจ่ายเงินปันผลของบริษัทจดทะเบียนหลายท่านอาจลังเลที่จะขายหุ้นเพื่อทำกำไรก่อนราคาปรับตัวลดลง ซึ่งในกรณีนี้เราสามารถใช้ Stock Futures มาร่วมบริหารพอร์ตเพื่อให้ผู้ลงทุนยังสามารถถือหุ้นอยู่ต่อไปได้พร้อมๆ กับสร้างผลตอบแทนจากการขายทำกำไรระยะสั้นได้ด้วยเช่นกัน ในสัปดาห์นี้ คอลัมน์นัดพบอนุพันธ์จึงขอนำรายละเอียดมานำเสนอนะครับ
เนื่องจากราคาฟิวเจอร์สจะมีการเคลื่อนไหวไปในทิศทางเดียวกับราคาหุ้นอ้างอิง ดังนั้นในช่วงหุ้นขาลงถึงแม้จะเป็นระยะเวลาสั้นๆ ราคาฟิวเจอร์สก็จะลดลงด้วยเช่นกัน ผู้ลงทุนสามารถใช้โอกาสนี้ในการขาย Stock Futures ซึ่งจะไม่ทำให้มูลค่าหุ้นในพอร์ตลดลง แต่จะสร้างผลตอบแทนได้ในลักษณะเดียวกับเหมือนขายหุ้นออกไปจริง 
ลองมาดูตัวอย่างกัน เช่นหากเราถือหุ้น KTB อยู่ 10,000 หุ้น ที่ต้นทุนเฉลี่ย 23.50 บาท ซึ่งในช่วงเดือนม.ค.ที่ผ่านมา ราคาหุ้นก็ได้ปรับขึ้นไปอยู่ที่ประมาณ 24 บาท และท่านก็คาดว่าหุ้นจะปรับตัวขึ้นต่อ ท่านจะต้องการถือหุ้นเพื่อรอรับเงินปันผลในเดือนมี.ค. แต่ปรากฏว่าในช่วงต้นเดือนก.พ. ราคาหุ้นเริ่มจะปรับตัวลดลง ดังนั้น ท่านจึงมีทางเลือกสองทางคือ หนึ่ง ยอมถือหุ้นต่อไป เพราะเชื่อว่าราคาหุ้นจะดีดตัวกลับในที่สุด ซึ่งท่านก็ต้องยอมรับสภาพที่มูลค่าพอร์ตลงทุนลดลงระหว่างทาง และก็มีความเสี่ยงว่าหากท่านคาดการณ์ผิด ราคาหุ้นไม่ดีดกลับ ท่านก็จะขาดทุนได้ หรือทางที่สอง ขายหุ้นไปก่อนเพื่อทำกำไรระยะสั้น แต่ก็มีความเสี่ยงด้าน Market Timing ว่าหากหุ้นดีดกลับจริงตามคาด ท่านอาจซื้อไม่ทัน อาจพลาดโอกาสรับเงินปันผล หรือซื้อทัน แต่ก็ได้ราคาที่สูงกว่าที่ตั้งใจไว้ก็ได้ 
อีกหนึ่งทางเลือกที่ท่านสามารถทำได้ คือ ถือหุ้นไว้เหมือนเดิม แต่ “ขาย KTB Futures” ในช่วงเวลาที่คิดว่าหุ้น KTB กำลังจะลงเพิ่มเติม เช่น หากสามารถขาย KTB Futures ที่ 23.90 บาท จำนวน 10 สัญญา (1 สัญญา มีค่าเท่ากับหุ้น 1,000 หุ้น) เมื่อหุ้นร่วงมาที่ 23.10 บาท ทำให้ราคา KTB Futures หล่นลงมาอยู่ที่ 23 บาท ผู้ลงทุนจะมีมูลค่าของหุ้นในพอร์ตลดต่ำลง 4,000 บาท (23.10 – 23.5 x 10,000 หุ้น) แต่จะได้รับผลกำไรจากการขาย Futures มาชดเชยเท่ากับ (23.90 – 23) x 1,000 x 10 สัญญา = 9,000 บาท เมื่อหักล้างกับขาดทุนของพอร์ตหุ้นที่ยังถืออยู่ ก็ทำให้ยังมีกำไรอยู่อีก 5,000 บาท และหากหุ้น KTB ประกาศจ่ายเงินปันผล ท่านก็จะยังมีสิทธิรับเงินปันผลอยู่ 
จากตัวอย่างข้างต้นจะเห็นได้ว่าผู้ลงทุนสามารถเลือกใช้งาน Stock Futures ในช่วงหุ้นขาลงเพื่อสร้างผลตอบแทนโดยไม่ต้องขายหุ้นออกไปจริง ในขณะที่ยังสามารถถือหุ้นอยู่เช่นเดิมได้ จึงยังมีโอกาสรับผลประโยชน์หากมีการจ่ายปันผลได้